PRAKTIS 5

*Baca petikan di bawah dengan teliti, kemudian buat satu rumusan tentang* **sebab-sebab berlakunya pencemaran air** *dan* **usaha-usaha untuk mengatasi masalah pencemaran air**. *Panjangnya rumusan* *hendaklah* **tidak melebihi 120 patah perkataan.**

Air merupakan sumber semulajadi yang sangat penting bagi kehidupan di muka bumi ini. Bumi diliputi oleh 71 peratus air dengan isi padu air dianggarkan lebih kurang 1.386 bilion km padu. Sebahagian besar air diperlukan dalam kehidupan seharian kita. Oleh sebab manusia merupakan pengguna utama sumber semula jadi ini, maka tidak hairanlah kita juga ialah penyumbang yang terbesar kepada masalah pencemaran air.

Pencemaran air yang paling besar berpunca daripada pembuangan sisa kumbahan yang tidak sempurna. Pencemaran air menerusi sisa kumbahan ini bertambah buruk di kawasan yang tidak mempunyai sistem pembetungan yang sempurna, terutamanya di kawasan luar bandar yang pengaliran sisa kumbahan disalurkan terus ke dalam sungai. Aktiviti pertanian sama ada yang berskala kecil mahupun berskala besar turut menjadi faktor pencemaran air. Pembukaan dan penerokaan tanah yang tidak terkawal telah menyebabkan hakisan tanah seterusnya mencemarkan air sungai kesan daripada bahan terampai dan keladak yang dibawa ke dalam sungai. Penggunaan racun serangga dan baja kimia dalam bidang pertanian turut mencemarkan air. Keadaan ini pastinya memberikan kesan kepada kehidupan akuatik dan keindahan alam semula jadi.

Aktiviti penternakan juga menjadi masalah besar kepada pencemaran air. Aktiviti penternakan seperti penternakan ayam, lembu, kambing, dan babi direkodkan sebagai penyebab utama pencemaran air akibat najis dan sisa kotoran yang dihasilkan. Sikap ambil mudah masyarakat yang membuang sampah terus ke dalam longkang dan sungai memburukkan lagi keadaan. Isu seperti air yang berbau busuk dan tidak menyenangkan yang pernah berlaku di Selangor dan Putrajaya ialah contoh paling jelas kesan pencemaran air akibat aktiviti pembuangan sampah yang tidak terurus. Pengaliran dan pembuangan sisa perindustrian secara tidak selamat juga semakin serius dan menyumbang kepada pencemaran air. Air sungai yang tercemar akan memberi kesan buruk kepada kesihatan manusia akibat sisa buangan industri yang mengandungi bahan keluli, bakteria, bahan-bahan organik, dan bukan organik yang tidak dirawat dengan betul.

Kegiatan ekonomi manusia yang mementingkan keuntungan semata-mata seperti pembalakan, penerokaan, dan tebus guna tanah juga menyebabkan air terus tercemar. Menurut Jabatan Alam Sekitar (JAS), aktiviti pembukaan tanah menjadi punca utama pencemaran 31 lembangan sungai di seluruh negara. Air buangan daripada kegiatan perniagaan dan industri dipercayai menyumbang kepada penurunan kualiti air sungai. Di bandar-bandar besar, kebanyakan restoran, gerai, dan warung makanan berlesen dipercayai mengalirkan air buangannya terus ke dalam longkang, yang akhimya mengalir ke sungai.

Masalah pencemaran air di negara kita pada hakikatnya *semakin serius* walaupun masih terkawal. Oleh itu, bersama-samalah kita menjaga kesejahteraan alam sekitar terutamanya air.

(Dipetik dan diubah suai daripada 'Air: Bersyukurkah kita?' oleh Roslan Lateh, *Dewan Siswa,* April 2010)

*Berdasarkan petikan* **Soalan 1,** *jawab soalan-soalan yang berikut dengan* menggunakan *ayat anda sendiri.*

1. Berikan maksud rangkai kata *semakin serius*.

[2 *markah*]

1. Pengarang mengemukakan beberapa kesan yang akan timbul akibat pencemaran air.

Nyatakan kesan-kesan tersebut.

[3 *markah*]

1. Pelbagai usaha telah dilaksanakan bagi mengawal pencemaran air daripada terus berlaku, namun pencemaran air menjadi semakin tidak terkawal.

Pada pendapat anda, apakah **dua** kekangan yang menyebabkan usaha-usaha yang dilakukan agak kurang berkesan?

[4 *markah*]